Regionsudvalgets udtalelse om »Kommissionens meddelelse om EU's strukturinterventioner og beskæftigelse« () (97/C 42/03)

REGIONSUDVALGET har -

- under henvisning til Hvidbog om vækst, konkurrenceevne og beskæftigelse. Udfordringer og veje ind i det 21. århundrede, KOM(93) 700 endelig udg.,

- under henvisning til Kommissionens meddelelse til Rådet om opfølgningen af Det Europæiske Råd i Essen, KOM(95) 74 endelig udg. af 8. marts 1995,

- under henvisning til Kommissionens meddelelse om tendenserne og udviklingen inden for beskæftigelsessystemerne i Den Europæiske Union og om den europæiske beskæftigelsesstrategi, KOM(95) 465 endelig udg. af 11. oktober 1995,

- under henvisning til rapporten fra Kommuners og Regioners Europæiske Kongres om arbejdsløshed/beskæftigelse,

- under henvisning til den internationale konference i Firenze, 9.-10. maj 1996 om nye aktiviteter og erhverv, nye muligheder og perspektiver på det lokale plan,

- under henvisning til Kommissionens meddelelse om »En indsats for beskæftigelsen i Europa - en tillidspagt«, CSE (96) 1 endelig udg. af 5. juni 1996,

- under henvisning til konklusionerne fra trepartskonferencen om vækst og beskæftigelse, der blev afholdt i Rom 14.-15. juni 1996,

- under henvisning til formandskabets konklusioner fra Det Europæiske Råds møde i Firenze, 21.-22. juni 1996, SN 300/96,

- under henvisning til sin beslutning af 8. marts 1996 om at afgive udtalelse i henhold til artikel 198 C, stk. 4, i traktaten om oprettelse af Det Europæiske Fællesskab og henvise det forberedende arbejde til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«,

- under henvisning til Underudvalg 8's forslag til Regionsudvalgets udtalelse (CdR 306/96 rev.), som blev vedtaget den 7. oktober 1996 med Pedro Sanz som ordfører,

og ud fra følgende betragtninger:

- der er i dag 18 mio. arbejdsløse i EU;

- Maastricht-traktatens konvergenskriterier har til formål at bane vejen for Den Økonomiske og Monetære Union - ikke at bekæmpe arbejdsløshed og fattigdom;

- de lokale og regionale myndigheder har pligt til at gribe ind og handle med støtte fra civilsamfundet, men også fra regeringer og EU-institutioner, når den sociale udvikling, der fører til arbejdsløshed, undergraver borgernes grundlæggende rettigheder;

- beskæftigelsens betydning for udligningen af de eksisterende forskelle mellem de forskellige regioner i Europa;

- det vigtige i at skabe en bedre balance mellem de nødvendige foranstaltninger til skabelse af en passende makroøkonomisk ramme og de beskæftigelsesfremmende og arbejdspladsbevarende foranstaltninger;

- EU's strukturinterventioner og beskæftigelsen skal ses i et regionalt og lokalt perspektiv og de direkte valgte regionale og lokale myndigheder bør spille en afgørende rolle på beskæftigelsesområdet;

- arbejdsløshed er et alvorligt problem -

på den 15. plenarforsamling den 13.-14. november 1996 (mødet den 14. november) enstemmigt vedtaget følgende udtalelse.

INDLEDNING

1. Kommissionen fremlægger i sin meddelelse om »EU's strukturinterventioner og beskæftigelse« en analyse af og status over strukturinterventionernes indvirkning på beskæftigelsen, og den foreslår mulige tilpasninger med henblik på en mere effektiv indsats til gavn for beskæftigelsen inden for rammerne af programlægningen.

Efter Regionsudvalgets opfattelse er det nødvendigt, at man, mens man afventer en evaluering af strukturinterventionernes indvirkning på beskæftigelsen, går nye veje i forsøget på at skabe varige arbejdspladser. Der er ikke tale om en erstatning for, men om et supplement til strukturstøtten. Lad det nye begreb, Kommissionen har lanceret - regionale beskæftigelsespagter - udgøre et eksperimentelt felt, hvor det er muligt at afprøve nye og mere ukonventionelle måder at skabe beskæftigelse på. Det er Regionsudvalgets faste overbevisning, at de lokale og regionale partnerskaber skal have afgørende indflydelse på forsøgenes tilrettelæggelse og gennemførelse. Finansielle ressourcer må stilles til rådighed og forsøgsaktiviteterne må medfinansieres på nationalt niveau, så de kan få den nødvendige bredde.

Alle myndighedsniveauer på EU-, nationalt, regionalt og lokalt plan er enige med Kommissionen i, at de aktioner, som medfinansieres af strukturfondene, skal bidrage væsentligt til jobskabelse og bevarelse af arbejdspladser, der er et af EU's prioriterede mål.

2. Topmødet i Firenze den 21.-22. juni 1996 betød et vendepunkt, idet Kommissionen forsøgte at få politisk støtte til sine forslag om en aktiv beskæftigelsespolitik, herunder bevarelse af arbejdspladser.

Regionsudvalget er af den opfattelse, at Det Europæiske Råds holdning på dette møde () har begrænset politisk værdi, eftersom der ikke samtidig afsættes ressourcer til dette formål ved en budgetmæssig omfordeling. Derfor kræver Regionsudvalget, at man ved siden af de andre initiativer, som Regionsudvalget også støtter, forstærker indsatsen for at finde en balance mellem jobskabende foranstaltninger og foranstaltninger til løsning af de alvorligste og mest påtrængende problemer.

3. Med henblik på skabelse af varig beskæftigelse bør regioner og kommuner efter Regionsudvalgets opfattelse spille en større rolle, da det er dem, som i det daglige er tættest på arbejdsløshedsproblemet og bedst kan vurdere virkningerne af EU's regionalpolitiske foranstaltninger til fremme af oprettelse og bevarelse af arbejdspladser.

4. Regionsudvalget støtter hovedlinjerne i de forslag, som Kommissionen fremlægger i sin meddelelse om strukturinterventioner og beskæftigelse, og det tilskynder den til at fortsætte sit arbejde på dette område.

I. ANALYSE AF OG STATUS OVER STRUKTURINTERVENTIONERNES INDVIRKNING PÅ BESKÆFTIGELSEN

5. Regionsudvalget er enig med Kommissionen i, at den strukturskabende indsats under fondene, der indvirker på såvel udbuddet som efterspørgslen, har stor betydning for skabelsen og bevarelsen af varige arbejdspladser.

6. Regionsudvalget understreger vigtigheden af, at støtten til regionernes infrastrukturer udmønter sig i nye, kvantificerbare og varige arbejdspladser, der så vidt muligt kommer de arbejdsløse i den pågældende region til gode, samt i bevarelsen af arbejdspladser.

7. Regionsudvalget er enig i, at der ved tildeling af direkte støtte til virksomheder bør føres nøje tilsyn med, om kravet om jobskabelse og bevarelse af arbejdspladser opfyldes.

8. Regionsudvalget understreger, at de foranstaltninger, der indirekte indvirker på udbuddet af tjenesteydelser til virksomhederne - især SMV - må gøres mere effektive for derigennem at give virksomhederne mulighed for at tilpasse sig de nye krav. Det er også nødvendigt at støtte konsolideringen af de nye SMV, som er oprettet som svar på de socioøkonomiske og teknologiske forandringer, samt de innovationsfremmende SMV, således at de kan fungere som virkelige spydspidser i en kvalitativ forbedring af beskæftigelsen.

9. Regionsudvalget understreger betydningen af at udvikle de menneskelige ressourcer på grund af de mange positive resultater, der herigennem kan opnås med hensyn til konkurrenceevne, vækst og beskæftigelse, og anser det for nødvendigt at fokusere på forbindelsen mellem uddannelsessystemet - især erhvervsuddannelsen - og erhvervslivet med henblik på at tilpasse efterspørgslen til udbuddet af arbejdspladser.

II. BESKÆFTIGELSESEFFEKTEN VARIERER ALT EFTER MÅLENE

10. Regionsudvalget er utilfreds med, at de regionale forskelle med hensyn til beskæftigelsesmuligheder fortsat består på trods af strukturinterventionerne, og kræver, at disse forskelle søges nedbragt, og at indsatsen for beskæftigelsen sammenkædes med indsatsen til forbedring af konkurrenceevnen. Regionsudvalget peger på faren ved at sprede midlerne for meget, hvis man i forbindelse med strukturfondsstøtten forfølger for mange mål af lige stor vigtighed.

11. Regionsudvalget er sig bevidst, at formålet med strukturinterventionerne er at forbedre de økonomiske rammebetingelser i regionerne og derigennem skabe forudsætningerne for, at virksomhederne kan oprette varige arbejdspladser.

Af hensyn til en bæredygtig økonomisk udvikling bør strukturfondsmidlerne imidlertid efter Regionsudvalgets opfattelse ikke udelukkende anvendes til driftsudgifter, som kun skaber midlertidig beskæftigelse.

12. Regionsudvalget kræver støtte fra EU og medlemsstaterne således, at der i de lande, hvor der ikke findes mekanismer, der bringer parterne fra den private og den offentlige sektor sammen, kan oprettes strategiske regionale arbejdsmarkedsudvalg, som skal give retningslinjer for de forskellige programmer og projekter på grundlag af de indvundne erfaringer i forskellige regioner.

Områder under mål 1

13. Regionsudvalget er af den opfattelse, at jobskabelsen har højeste prioritet i disse områder. Erfaringerne har vist, at i tider med økonomisk recession er det disse områder, som først rammes af stigende arbejdsløshed, på grund af deres svage økonomiske grundlag.

Regionsudvalget påpeger, at udligningen af forskellene i BNP pr. capita i højere grad bør udmønte sig i en generel stigning i beskæftigelsen og i en fjernelse af regionale forskelle i arbejdsløshed.

Regionsudvalget mener, at skabelsen af et stærkt økonomisk grundlag for en bæredygtig udvikling, der kan skabe beskæftigelse på lang sigt, forudsætter, at moderniseringsforanstaltningerne og investeringerne i grundlæggende infrastrukturer suppleres med immaterielle investeringer som led i en overordnet plan baseret på interaktion mellem offentlige og private aktører.

14. Regionsudvalget understreger behovet for at styrke strategierne for lokal udvikling, der kræver deltagelse af et stort antal aktører i den offentlige og private sektor: kommuner, lokale udviklingsagenturer, private virksomheder, handelskamre og kooperativer. Regionsudvalget foreslår en styrkelse af partnerskaber og global støtte til forvaltning af programmer eller delprogrammer, især vedrørende indslusning på arbejdsmarkedet.

Områder under mål 2

15. Regionsudvalget mener, at den nye programperiode 1997-1999 giver mulighed for at støtte interventioner med en umiddelbar indvirkning på beskæftigelsen, såfremt diversificering virkelig prioriteres højt, og der tilskyndes til etablering af nye virksomhedsstrukturer, der kan gøre sig gældende i fremtiden.

16. Regionsudvalget opfordrer Kommissionen til at indføre et enhedskriterium, der gør det muligt at inddrage industriområder i tilbagegang i regionalpolitiske tiltag som et supplement til strukturinterventionerne med det mål at skabe en sammenhængende erhvervspolitik til gavn for beskæftigelsen.

17. Regionsudvalget glæder sig over, at det lokale plan, som berøres af alle aspekter af den politiske intervention, tillægges stigende betydning, og understreger vigtigheden af et samarbejde mellem alle socioøkonomiske aktører ved fastlæggelsen og gennemførelsen af programmerne under mål 2.

18. Regionsudvalget mener, at de lokale aktører har vist sig særligt effektive i områderne under mål 2 i forbindelse med:

- mobilisering af menneskelige og finansielle ressourcer til støtte for oprettelsen af nye virksomheder og udviklingen af dem samt skabelse af nye og bevarelse af eksisterende arbejdspladser i allerede eksisterende virksomheder;

- bekæmpelse af den ledighed, der er forårsaget af strukturomlægninger (langtidsarbejdsløse, unge, kvinder og handicappede);

- sektoriel udvikling inden for nye beskæftigelsesområder.

Områder under mål 5 og 6

19. Regionsudvalget noterer sig, at udviklingen af landdistrikterne prioriteres højt ved tildeling af støtte fra strukturfondene, og henleder opmærksomheden på den særlige situation, områderne under mål 5a, 5b og 6 befinder sig i. De kan ikke forblive isolerede fra verdensøkonomien, men har vanskeligheder med at blive integreret i den på grund af deres særlige socioøkonomiske karakteristika.

På denne baggrund består udfordringen i at fremme erhvervsinvesteringer, der er tilpasset landdistrikternes særlige situation.

20. Regionsudvalget peger på behovet for at udvikle overordnede strategier med henblik på en effektiv sammenkædning af de interventioner, der samfinansieres med strukturfondene, og foranstaltningerne under den fælles landbrugspolitik, som skal tilgodese forskellige målsætninger: på den ene side forbedringen af den samlede konkurrenceevne og på den anden side fastholdelsen af befolkningen i landdistrikterne.

Regionsudvalget gør endvidere opmærksom på, at Kommissionens meddelelse i forbindelse med mål 6 ikke gennemgår hensigterne og strategierne, sådan som det sker for de øvrige måls vedkommende. Mål 6 sidestilles i EU's bestemmelser og i EU's praksis med mål 1 og vedrørende ikke kun landdistrikter.

Områder under mål 5a

21. Regionsudvalget anser det for nødvendigt at modernisere strukturerne i landbruget og i forarbejdnings- og distributionssektoren og anmoder om flere initiativer til fremme af diversificering af afgrøder samt iværksættelse af særlige uddannelsesprogrammer for unge fra landdistrikterne, som kan gøre det attraktivt at udvikle bierhverv i landdistrikterne.

22. Regionsudvalget anmoder Kommissionen om støtte til internationale messer til fremme af fødevarekvaliteten eller lignende initiativer for produkter, som ikke er omfattet af international konkurrence på grund af deres særlige oprindelse.

Områder under mål 5b og 6

23. Regionsudvalget støtter Kommissionens bemærkninger om diversificering af aktiviteter inden for andre områder såsom miljø, servicevirksomhed, kultur og turisme. Det har vist sig, at udviklingen af turismen i landdistrikterne kan sætte skub i udviklingen af tilknyttede aktiviteter.

Områder under mål 3 og 4

24. Regionsudvalget henleder især opmærksomheden på foranstaltningerne under mål 3 og 4, fordi de er mest direkte knyttet til beskæftigelsen, og noterer sig endvidere, at strukturfondsinterventionerne under mål 3 og 4 gennemføres under vanskelige betingelser på grund af den fortsat høje langtidsledighed og den stadig hurtigere økonomiske omstrukturering, som i særlig grad rammer de mindst kvalificerede personer på arbejdsmarkedet.

25. Regionsudvalget påpeger, at der er behov for sammenhæng mellem medlemsstaternes beskæftigelsespolitik og strukturinterventionerne.

III. MULIGE TILPASNINGER: EN MERE EFFEKTIV INDSATS TIL GAVN FOR BESKÆFTIGELSEN INDEN FOR RAMMERNE AF DEN NUVÆRENDE PROGRAMLÆGNING

Tilvejebringelse af langsigtede strukturer, der kan danne grundlag for en varig økonomisk vækst

26. Regionsudvalget er overbevist om, at de immaterielle investeringer er en vigtig faktor i skabelsen af en kraftigere vækst i beskæftigelsen, og at det er nødvendigt at fremme en mere dynamisk organisering af arbejdet sideløbende med en forøgelse af beskæftigelsen.

27. Regionsudvalget er af den opfattelse, at en forbedring af erhvervsuddannelsen og/eller arbejdsstyrkens kvalifikationer kun kan opnås gennem den enkeltes aktive, erhvervsrettede uddannelse og gennem fastlæggelse af en ramme, hvori regioner og kommuner spiller en central rolle.

28. Regionsudvalget går ind for, at der på EU-, nationalt, regionalt og lokalt plan sættes ind for at forbedre tjenesteydelserne til støtte for virksomhederne, og støtter derfor Kommissionens forslag om at anvende de samfinansierede strukturinterventioner til at fremme efterspørgslen efter kvalitetstjenesteydelser til gavn for SMV.

29. Regionsudvalget anser bestræbelserne på generel forbedring af kvaliteten for at være en nøglefaktor i forbedringen af virksomhedernes konkurrenceevne, og de organer, som i vore regioner og kommuner stiller tjenesteydelser til rådighed for virksomhederne, må nødvendigvis i deres organisation og drift opfylde nogle kvalitetskrav, som kan vække de erhvervsdrivendes og andre kunders interesse for de pågældende tjenesteydelser.

30. Regionsudvalget anser det for at være af vital betydning, at de finansielle tjenesteydelser integreres i rådgivnings- og ledsagestrukturerne for så vidt muligt at fremme udviklingen af SMV og dermed på mellemlang sigt øge beskæftigelsen.

31. Regionsudvalget betragter innovation som en central faktor i den regionale udvikling og hilser derfor Kommissionens forslag om foranstaltninger til opfølgning af den teknologiske innovation velkommen. De foranstaltninger, der foreslås i grønbogen om innovation, bør også nyde fremme. Især bør der i højere grad tilskyndes til virksomhedssamarbejde samt til, at positive erfaringer, der er indvundet i en given region, kommer andre regioner til gode. Regionsudvalget foreslår, at Kommissionen iværksætter støtteforanstaltninger med henblik på at reducere den personlige risiko, der er forbundet med teknologisk innovation, således at arbejdsløse og arbejdstagere får mulighed for selv at gå ind i innovativt arbejde.

Intensivering af vækstens beskæftigelsesindhold

32. Regionsudvalget er enig med Kommissionen i, at det beskæftigelsesmæssige kriterium bør tildeles størst mulig vægt i forbindelse med finansieringen af erhvervsinfrastrukturer og erhvervsinvesteringer.

33. Regionsudvalget påpeger, at det regionale og lokale myndighedsniveau bedst er i stand til at sikre en mere effektiv opfølgning af anlægsarbejder og investeringsstøtte, så der kan opnås en maksimal stigning i den lokale beskæftigelse gennem inddragelse af disse aspekter i de lokale udviklingsplaner.

Oprettelse af regionale strategigrupper for beskæftigelsen, hvor det er påkrævet, og etablering af et netværk med udgangspunkt i de regionale beskæftigelsespagter kunne danne rammen om et regionalt samarbejde, som kan lette evalueringen af det kvantitative og kvalitative behov for arbejdskraft samt udarbejdelsen af en samlet handlingsplan for udnyttelse af det regionale og lokale potentiale.

34. Regionsudvalget er tilhænger af at fremme oprettelsen af »innovationsbækkener« (dvs. nye former for industriområder) og opfordrer Kommissionen til at styrke foranstaltningerne til fremme af interaktionen mellem SMV indbyrdes og mellem SMV og store virksomheder for at opnå en omstrukturering, der udnytter de nye beskæftigelsesmuligheder.

35. Regionsudvalget mener, at de regionale og lokale forvaltninger så vidt muligt bør være et forbillede, hvad angår dynamisk omlægning af arbejdet og arbejdstiden, hvis der herigennem kan opnås en forbedring af beskæftigelsen.

Regionsudvalget foreslår, at Kommissionen med støtteforanstaltninger fremmer forsøg med reorganisering og arbejdsdeling, således at fordommene på dette område nedbrydes og der skabes nye muligheder.

Fremme af en miljøvenlig vækst

36. Regionsudvalget fremlægger i sin udtalelse om Kommissionens meddelelse om »Samhørighedspolitikken og miljøet« () en række betragtninger over de to problemstillinger: strukturinterventioner og beskæftigelse.

37. I denne forbindelse skal det understreges, at aktiviteter på miljøområdet har en høj arbejdskraftintensitet og i høj grad kan bidrage til øget beskæftigelse. Men, som det anføres i ovennævnte udtalelse, ledsages »store transportinfrastrukturprojekter i forbindelse med de transeuropæiske net ikke (...) af indgåede analyser af eksterne miljømæssige eller socioøkonomiske konsekvenser«. Derfor er det nødvendigt at intensivere den regionale miljøkontrol for at få klart overblik over miljøsituationen i de enkelte regioner og herudfra analysere fremtidige projekters indvirkning på miljøet, jobskabelsen og bevarelsen af arbejdspladser.

38. Regionsudvalget fremhæver den såkaldte økosektors betydning for jobskabelsen. Men de regionale og lokale forvaltninger, som er en stor ordregiver for denne sektor, kan ikke alene påtage sig alle omkostninger.

Desuden er der på miljøområdet visse arbejdspladser, som ikke er umiddelbart rentable, men måske nødvendige for økosektorens fremtidige vækst (f.eks. de stillinger, der oprettes inden for miljøkontrollen). Regionsudvalget gentager, at lokalforvaltningerne ikke alene kan bære omkostningerne ved oprettelse af nye stillinger på miljøområdet.

39. Regionsudvalget påpeger, at økonomisk omstrukturering af områder under mål 2 kan bestå i diversificering af erhvervsstrukturen i retning af tjenesteydelser, turisme eller andre nye sektorer i området. Dette kræver også, at der bliver mulighed for foranstaltninger til forbedring af regionens miljø, og at blandt andet miljørelaterede infrastrukturprojekter og udnyttelse af landskabs- og naturværdier skal kunne samfinansieres.

IV. EN MERE MÅLRETTET INDSATS MED HENBLIK PÅ TILVEJEBRINGELSE AF ØKONOMISK OG SOCIAL SOLIDARITET, HERUNDER LIGE MULIGHEDER

40. Regionsudvalget anser det for hensigtsmæssigt, at den arbejdsmarkedsmæssige og økonomiske integration og sikringen af lige muligheder for mænd og kvinder gribes mere beslutsomt an, fordi den stigende arbejdsløshed især har ramt de mest sårbare grupper på arbejdsmarkedet.

41. Regionsudvalget bifalder tanken om, at der skal føres en aktiv arbejdsmarkedspolitik frem for blot at udbetale arbejdsløshedsunderstøttelse. Adgangen til arbejdsløshedsydelser bør i højere grad være knyttet til uddannelsesforanstaltninger og til erhvervelse af nye kvalifikationer, så man bedre kan forebygge langtidsledighed og udstødelse.

42. Regionsudvalget minder om, at alle projekter i overensstemmelse med det vedtagne »mainstreaming«-princip også skal undersøges ud fra, i hvilket omfang de beskæftiger henholdsvis kvinder og mænd. I mange medlemsstater udgør kvindernes beskæftigelsessituation fortsat et problem, som det er bydende nødvendigt at fokusere på. Skal der skabes beskæftigelsesmuligheder for kvinder i landdistrikterne, kræves der en ekstraordinær indsats.

V. UDVIDELSE OG FORNYELSE AF PARTNERSKABET I FORBINDELSE MED STRUKTURINTERVENTIONERNE

43. I betragtning af de omfattende investeringer i offentlige infrastrukturer med støtte fra strukturfondene, som kan sætte gang i virksomhedernes udvikling, mener Regionsudvalget, at de økonomiske og sociale aktører nødvendigvis må inddrages i debatten og informationen om anvendelsen af strukturfondsmidlerne samt analysen heraf. Regionsudvalget anser det for vigtigt, at de økonomiske og sociale partnere effektivt tilknyttes overvågningsudvalgene og derigennem får en større rolle at spille.

44. Hvad angår evalueringen noterer Regionsudvalget sig, at der er store forskelle i omfanget og måden, hvorpå de regionale og lokale myndigheder deltager i og er ansvarlige for strukturinterventionerne, afhængigt af de enkelte medlemsstaters administrative opbygning og de konkrete interventionsformer (), der finansieres via fondene.

De regionale myndigheders deltagelse i evalueringen er størst i de medlemsstater, hvor regionale parlamenter og regeringer spiller en fremtrædende rolle i det politiske og administrative system. Det er disse regionale myndigheder, der kræver flest finansielle og menneskelige ressourcer på grund af de omkostninger, der er forbundet med evalueringen, således at de kan forbedre evalueringsprocedurerne og effektivt leve op til deres ansvar.

Hvor det er de nationale og regionale myndigheder, der har ansvaret for evalueringen, ønsker de regionale myndigheder at deltage i større udstrækning for at gøre evalueringen mere effektiv.

I de tilfælde, hvor de regionale myndigheder ikke har udøvende beføjelser vedrørende udarbejdelse af programmer og forvaltning af strukturfondene, ville det være ønskeligt, at det regionale og lokale plan efterhånden inddrages mere i beslutningstagningen og selve evalueringen af programmerne.

VI. NYE PERSPEKTIVER

I ønsket om en reel styrkelse af det beskæftigelsesfremmende element i strukturinterventionerne fremfører Regionsudvalget følgende:

45. Konklusionerne fra topmødet i Firenze

- Regionsudvalget opfordrer til, at det på den igangværende regeringskonference overvejes at indføje jobskabelse og bevarelse af arbejdspladser i EU-traktaten ved siden af strukturfondenes øvrige mål, der er anført i artikel 130 A, uden at medlemsstaternes beskæftigelsespolitiske ansvar dermed begrænses.

- Regionsudvalget opfordrer Rådet til - ud fra en bredere fortolkning af nærhedsprincippet og for at gøre dette princip mindre abstrakt - at ændre forordningerne, således at regionerne og de lokale myndigheder får en mere repræsentativ deltagelse allerede ved indledningen af proceduren for anmodning om og tildeling af støtte fra strukturfondene.

- Regionsudvalget håber, at anvisningerne fra Det Europæiske Råds møde i Firenze følges, og går ind for, at de disponible margener i forbindelse med programlægningen eller ændringer heraf først og fremmest anvendes til støtte for små og mellemstore virksomheder.

- Regionsudvalget anser det for nødvendigt, at der afsættes de nødvendige midler til gennemførelse af en regional evaluering af opfyldelsen af prognoserne i konsekvensanalyserne vedrørende den direkte og indirekte beskæftigelseseffekt på kort, mellemlang og lang sigt af de nye projekter under mål 1 (omlægning af programmer og »devalueringsmargen«) samt af anden fase af mål 2 (1997-1999).

- Regionsudvalget hilser Det Europæiske Råds støtte til lokale beskæftigelsesinitiativer velkommen, da de giver mulighed for at indkredse lokalsamfundets særlige potentiale og svagheder, hvilket kan gøre de nationale programmer for udvikling af beskæftigelsen mere effektive.

46. Lokale beskæftigelsespagter

Regionsudvalget mener, at de lokale beskæftigelsespagter, som Kommissionen præsenterede på Det Europæiske Råds møde i Firenze, er en ideel mulighed for at mobilisere regionale og lokale aktører til fordel for beskæftigelsen med udgangspunkt i strukturfondene.

- De regionale og lokale myndigheder er parate til aktivt at støtte Kommissionens forslag om oprettelse af lokale beskæftigelsespagter, og de vil tage initiativ til drøftelser, forhandlinger og fastlæggelse af indholdet af disse pagter i fuld uafhængighed. Regionsudvalget støtter Kommissionens rolle som igangsætter af beskæftigelsespagter og af erfaringsudveksling mellem regioner og kommuner i Europa.

- Derfor foreslår Regionsudvalget, at der inden for rammerne af de samlede disponible midler afsættes yderligere bevillinger for at gøre de påtænkte interventioner mere effektive gennem inddragelse af alle offentlige myndighedsniveauer samt arbejdsmarkedets parter.

- Regionsudvalget vil med henblik på topmødet i Dublin udarbejde en udtalelse om de regionale beskæftigelsespagter og forventer opbakning til iværksættelsen af disse i 1997.

47. Kvantificering af strukturinterventionernes indvirkning på beskæftigelsen

Der er vanskeligheder forbundet med kvantitativt og kvalitativt at måle strukturinterventionernes beskæftigelseseffekt, og endnu vanskeligere er det at beregne effekten af planlagte interventioner. Derfor er det efter Regionsudvalgets opfattelse vigtigt at vurdere de forskellige mekanismer, hvormed der kan skabes beskæftigelse ved hjælp af strukturfondene, og at tage hensyn til, at den samlede beskæftigelseseffekt kan under- eller overvurderes.

Regionsudvalget påpeger med beklagelse, at der er tale om et område, hvor der i metodologisk henseende ikke er etableret nogen velgennemprøvet videnskabelig praksis. Regionsudvalget påpeger, at det er nødvendigt at finde fleksible og pragmatiske løsninger, der tager hensyn til de enkelte landes særlige administrative opbygning. I den forbindelse må man først og fremmest gøre brug af de data, som allerede foreligger.

Regionsudvalget tillægger det afgørende betydning, at der udarbejdes regelmæssige, grundige og pålidelige statistikker, som opgør antallet af nye job for hvert projekt og hver region. Det opfordrer til forbedring af metoderne til indsamling af data samt harmonisering af de kriterier, som hvert enkelt medlemsstat fastsætter.

Regionsudvalget støtter Kommissionens holdning med hensyn til fastlæggelse af mere hensigtsmæssige evalueringsmetoder, som er afpasset efter de enkelte regioner, således at det bliver lettere at vurdere de kvantificerede beskæftigelsesmål (oprettelse og bibeholdelse af arbejdspladser). Med henblik på overvågningen af arbejdets gennemførelse kan der udarbejdes oversigtstabeller, som gør det muligt at foretage en løbende vurdering af de foreløbige virkninger (navnlig af de foranstaltninger, der er mest effektive med hensyn til jobskabelse).

Endelig opfordrer Regionsudvalget Kommissionen til fuldt ud at udnytte de disponible midler til udvikling af pilotprojekter på grundlag af EFRU-forordningens artikel 10 og artikel 6 i forordningen for Den Europæiske Socialfond, idet beskæftigelsesaspektet bør være det vigtigste udvælgelseskriterium.

Regionsudvalget henstiller, at Kommissionen inden for rammerne af de afsatte midler finansierer udveksling af viden og erfaringer, f.eks. ved at støtte afholdelse af seminarer og udarbejdelse af skriftligt og elektronisk materiale, således at de lokale og regionale myndigheder kan drage nytte af andres erfaringer, når de udformer regionale og lokale programmer under strukturfondene.

Bruxelles, den 14. november 1996.

Pasqual MARAGALL i MIRA

Formand for Regionsudvalget

() KOM(96) 109 endelig udg.

() »Det Europæiske Råd noterede sig muligheden af i højere grad at rette strukturpolitikkerne mere ind mod jobskabelse som foreslået af Kommissionen uden at anfægte de grundlæggende principper, de nuværende lovgivningsmæssige rammer og de beløb, der er afsat til strukturfondene. Det Europæiske Råd bifaldt navnlig, at de disponible margener først og fremmest anvendes til støtte for små og mellemstore virksomheder i partnerskab med EIB og til støtte for lokale beskæftigelsesinitiativer. Det noterede sig, at Kommissionen vil aflægge rapport om anvendelsen af disse principper inden Det Europæiske Råd i Dublin.«

() (KOM(95) 509 endelig udg.

() Nationale, sektorielle, regionale eller lokale programmer.